section_heading: Vrućina gradskog asfalta (2000.)
paragraph_text: Ljeto 2000. Na praznim pločnicima prljavog grada, Target i General Woo nalaze novu inspiraciju i stvaraju nove, još britkije stihove i rime. U zagrebačkom studiju Morris snima se njihov drugi album "Vrućina gradskog asfalta". Odličan design CD covera (mikrofoni u otvorenom koferu) i knjižice s puno fotografija klana napravio je Branimir Kolarek-Badcat. Novi logotip osmislio je Kristijan Vinković-Kiki. Štampani su flyeri, plakati, naljepnice, majice..... U studenom 2000. izlazi prvi singl "Samo kod nas". Produkciju potpisuju Koolade, Dash i Baby Dooks (Bolesna Braća). Odmah zaposjeda top liste radio postaja, a slijedi i spot koji je režirao Kristijan Milić. Prvog dana prodano je 1500 primjeraka, brojka koju neki daleko razvikaniji i poznatiji izvođači ne dosegnu ni za nekoliko mjeseci. Iako je izašao tek nekoliko dana prije isteka godine, album je na top listi najboljih albuma po izboru Ilka Čulića stigao na visoko treće mjesto. Pjesme s albuma za koje su još snimljeni spotovi su: ˝A vi svi˝ i ˝Vrućina gradskog asfalta˝.